Openbaring 3:14-22 Verootmoediging & Biddag vir reën

Teks: Openbaring 3:20

**Vandag** **is uitgeroep as ‘n** Biddag.

Wanneer hou ons spesiale biddae?

Gewoonlik wanneer daar een of ander nasionale nood is.
Dit is tans so droog in ons land dat groot gebiede al as rampgebiede verklaar is.
Dit is so droog in KZN dat daar al diere vrek vanweë die droogte.
In Alldays vrek die hoenders van die hitte.

Op 13 Nov is 9 van ons provinsies as droogte rampgebiede verklaar.

Daagliks sterf daar Christene in Afrika en Midde ooste vanweë hul geloof.

Nou weet ek daar is mense wat se:

**Daar was al voorheen sulke ramp tye en droogtes.**Dit is maar die natuur se siklusse.

Ek is egter oortuig daarvan dat dit die Here is wat met ons praat.
Wat ons aandag trek en vra:
 **Hoe lyk jou lewe?**

Lees Openbaring 3:14-21

Teks: v 20

Die **tradisionele siening van die teks** is:

Jesus staan by die deur van jou hart en klop.
En die deur kan net van die binnekant oopgemaak word.
As jy nie die deur van jou kant oopmaak nie, kan Jesus nie inkom nie...

**Kry vir jou die prentjie** wat met die verklaring geskilder word.

Jesus Christus en klop aan jou hart
en, as jy nie vir Hom oopmaak nie, kan Hy nie in.

**Hierdie verklaring is doodgewoon nie waar nie**.
Dit is lasterlik!
Dit beteken:

Jesus Christus is verleë, ontmagtig, totdat die mens besluit Hy mag binnegaan...

Nee,
Feite is: **voor sy hemelvaart het Hy verklaar:**

Aan My is alle mag gegee in die hemel en op aarde (Mat 28:18)

 Kyk wat leer vers 14:
Jesus Christus is die Een deur wie alles geskape is...
Die ganse skepping, alles is deur Hom gemaak...(Op 3)

Jesus **Christus is nie afhanklik** van jou toestemming nie.

**Jy is uit genade gered.**
Nie vanuit jou toestemming, of besluit om jou hart vir God oop te maak nie.
Die Here het ingegryp toe die volk in ‘n sonde moeras vasgeval was.

Hy het **nie sy Seun na die wêreld gestuur toe die mens hom bekeer het nie**.
Juis op ‘n tyd toe die volk verhard was, en hulle hom gekruisig het,
het Jesus vir die mens se sonde gesterf.

Hy is die **een wat siekes gesond maak**,
 dowes laat hoor,
 dooies opwek...
Hy is die Alfa en die Omega; die Een wat was en wat is en wat kom...

**Met wie praat die Here Jesus hier?**

Jesus praat nie met ongelowiges nie.
Hy klop nie aan die wêreld se hart nie...

Hy praat met gelowiges, met **die gemeente van Laodisea!**
Jesus se kerk, Sy liggaam, Sy eiendom.

‘n Gemeente met wie dit baie goed gegaan het.

Die mense het werk gehad.
Besigheid het goed geloop.
Finansies was nie ‘n probleem nie. Hulle was welaf.

**Nou wat was fout?**

Hul **welvaart het veroorsaak dat die mense vol van hulself** was.
Hulle en hul finansies was in beheer.
Hulle was heel onafhanklik...

**God was nie meer die sentrum** waarom hul lewens gedraai het nie.
Sondag het hul in die kerk gesit en Maandag tot Saterdag het geld, materiële welvaart hul lewens laat draai.

Hulle **was so vol van hulself dat Christus moes plekmaak** vir hul welvaartstryd.
Dit is wat hul gemotiveer en gedryf het.

Hulle het **verflou in hul godsdiens**.
Het al hoe meer soos die wêreld begin lyk en doen.
Hulle het geen verskil in die wêreld of in mense se lewens gemaak nie.
Geen brûe is gebou of verhoudings aangeknoop om die evangelie te verkondig nie.

**Op die manier het hulle Christus**, die hoof en eienaar van die kerk
**uit die kerk uitgesluit.**
Daar was nie tyd of plek vir Hom en die Heilige Gees nie..

**In hulle oë** het dit met hulle baie goed gegaan.
Maar in Christus se oë, was hul ellendig, beklaenswaardig, arm, blind en kaal...

**Verstaan u hoekom Christus se Ek klop..?**

Uit liefde vir Laodisea roep Hy hulle op tot bekering

Ek **sien die huidig droogte** as die Here wat klop...

Kyk wat leer Hy in vers 19

“Ek bestraf en tug elkeen wat ek liefhet.
Laat dit dan jul erns wees en bekeer julle”

Sy **liefde is so groot dat sy kinders nie loslaat nie**.
Nagmaal wat ons aanstons gaan vier is die bewys daarvan.
Die droogte is bewys daarvan.

Ons is **opgeroep om te bid vir reën vandag**.
Maar daarmee saam kan ons nie anders as om ons eie lewens te ondersoek nie.

Elkeen behoort te kyk:

* Wat dryf jou in die lewe?
* Wat is die sentrum waarom jou lewe draai?
* Wat motiveer jou om te leef soos jy leef?
* Wat is dit wat die aarde vir jou laat draai?

Want lou Christenskap werk nie.
Hoor Jesus se versugting: Was jy maar lou of warm..!

Die gemeente word aangeraai om oogsalf te koop
en aan hul oë te smeer sodat hul kan sien.

Dit is beeldspraak.

Die stad was bekend vir effektiewe oogsalf wat hul daar by hul Mediese skool vervaardig het.
Jesus se voorskrif beveel Sy oogsalf aan sodat hulle weer kan sien.
Hulle is verblind deur hul welvaart en kan nie meer die waarheid onderskei nie.

Die inwoners van die stad was baie trots op hul tekstielbedryf.
Hulle het die mooiste klere gedra.
Jesus beveel aan dat hul wit klere van Hom moet kry en aantrek.

Wit klere is simbolies van die verlossing in Christus.
Hulle moet hulself dus klee met werke wat getuig daarvan dat hul kinders van God is.
Verlostes gewas deur die bloed van Jesus Christus...

Die gemeente moes dus wakkerskrik uit hul selftevredenheid
hulle verootmoedig
en opnuut weer kyk en doen wat die Here van hulle verwag.

Ek dink dit is wat pas by ‘n biddag.
Verootmoediging is waartoe die Here ons met die droogte roep.

Dat jy jouself sal afvra:

* In hoe ‘n mate is jy so selftevrede met jou lewe dat jy leef asof jy die Here nie nodig het nie?

Toets jouself:

* Kan die mense om jou die beeld van Jesus Christus in jou raaksien?

Die stad het ‘n waterprobleem gehad.
Hulle moes water vanaf ander plekke lei en teen die tyd dat die water by hulle aankom was dit nie meer warm of koud nie maar lou... Dit is nie lekker om lou “smaaklose” water te drink nie.

Geestelike louheid is vir God onaanvaarbaar...

Daarom klop Hy deur die droogte spreekwoordelik aan die deur van jou hart.
Hy verwag bekering, oorgawe en toegewydheid aan Hom.
Hy vra dat jy uit Hom, deur Hom en tot Hom sal leef.

Is dit waar in jou lewe?

Jesus Christus wag op jou antwoord

Amen